PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Tämä lainsäädäntöehdotus unionin suuntaviivoista Euroopan laajuisen liikenneverkon (TEN-T) kehittämiseksi annetun asetuksen (EU) N:o 1315/2013 tarkistamiseksi on yksi Euroopan vihreän kehityksen ohjelman sekä kestävää ja älykästä liikkuvuutta koskevan strategian keskeisistä toimista. TEN-T-asetuksen tavoitteena on luoda tehokas EU:n laajuinen ja multimodaalinen rautatie-, sisävesi-, lähimerenkulkureittien ja teiden verkko, josta on yhteydet kaupunkisolmukohtiin, meri- ja sisävesisatamiin, lentoasemille ja terminaaleihin kaikkialla EU:ssa. Tarkistuksessa käsiteltyjä ongelmia ovat riittämättömät ja/tai puutteelliset TEN-T-infrastruktuuristandardit sekä se, ettei TEN-T-verkossa ole vaihtoehtoisten polttoaineiden infrastruktuuria koskevia standardeja, millä on kielteisiä vaikutuksia ilmastoon ja ympäristöön. Toiseksi TEN-T-verkko kärsii kapasiteetin pullonkauloista eivätkä yhdet kaikille alueille ole riittäviä. Tämä haittaa multimodaalisuutta. Kolmanneksi on puututtava TEN-T-infrastruktuurin riittämättömään turvallisuuteen ja luotettavuuteen. Myös hallintovälineet ovat riittämättömiä uusiin tarpeisiin nähden, ja TEN-T-verkon rakennetta on tarkasteltava uudelleen johdonmukaisuuden lisäämiseksi muiden toimintapolitiikkojen kanssa.

TEN -T-tarkistuksella on näin ollen neljä päätavoitetta. Ensinnäkin sillä pyritään tekemään liikenteestä ympäristöystävällisempää tarjoamalla asianmukainen infrastruktuuripohja ruuhkien lievittämiseksi ja kasvihuonekaasupäästöjen sekä ilman ja veden pilaantumisen vähentämiseksi tekemällä kaikista liikennemuodoista tehokkaampia ja mahdollistamalla kuljetustoiminnan lisääminen kestävämpien liikennemuotojen avulla. Sillä pyritään erityisesti helpottamaan rautatieliikenteen, lähimerenkulun ja sisävesiliikenteen osuuden lisäämistä, jotta liikennejärjestelmän liikennemuotorakenne olisi kestävämpi. Näin halutaan vähentää järjestelmän kielteisiä ulkoisvaikutuksia. Toiseksi sillä pyritään helpottamaan saumatonta ja tehokasta liikennettä, edistämään Euroopan laajuisen liikenneverkon liikennemuotojen multimodaalisuutta ja yhteentoimivuutta sekä integroimaan kaupunkisolmukohdat paremmin verkkoon. Pullonkaulojen ja puuttuvien yhteyksien poistaminen sekä multimodaalisuuden ja yhteentoimivuuden parantaminen Euroopan liikennejärjestelmässä edistävät sisämarkkinoiden toteuttamista. Kolmanneksi sillä pyritään parantamaan TEN-T-verkon kykyä sietää ilmastonmuutosta ja muita luonnonuhkia tai ihmisen aiheuttamia katastrofeja. TEN-T-verkon on kestettävä ilmastonmuutoksen mahdollisia haittavaikutuksia julkisten investointien suojelemiseksi ja niiden jatkuvan käytettävyyden turvaamiseksi uudessa ilmastossa. Lisäksi olisi tuettava ilmastoneutraaliutta sisällyttämällä kasvihuonekaasupäästöjen kustannukset kustannus-hyötyanalyysiin. Viimeisimpänä mutta ei vähäisimpänä tavoitteena on TEN-T:n hallintovälineiden tehostaminen, raportointi- ja seurantavälineiden virtaviivaistaminen sekä TEN-T-verkon suunnittelun tarkistaminen.

Tarkistetulla TEN-T-politiikalla olisi pyrittävä rakentamaan vuoteen 2050 mennessä luotettava, saumaton ja laadukas Euroopan laajuinen liikenneverkko, jolla varmistetaan kestävät yhteydet kaikkialla Euroopan unionissa ilman fyysisiä aukkoja, pullonkauloja tai puuttuvia yhteyksiä. TEN-T-verkko edistää sisämarkkinoiden moitteetonta toimintaa, EU:n alueen taloudellista, sosiaalista ja alueellista yhteenkuuluvuutta sekä Euroopan vihreän kehityksen ohjelman tavoitteita. Sitä olisi kehitettävä vaiheittain siten, että välimääräajoiksi asetetaan vuodet 2030 ja 2040.

Tämä aloite on osa liitteen I mukaista komission vuoden 2021 työohjelmaa (uudet aloitteet).